**Latvijas – Lietuvas – Baltkrievijas pārrobežu sadarbības programmas**

**2014. – 2020.gadam Eiropas Kaimiņattiecību instrumenta ietvaros projekta**

**KOPSAVILKUMS**

**1.Risināmā jautājuma būtība**

Pamatojoties uz Ministru kabineta 2013.gada 22.novembra rīkojuma Nr.561 „Par uzdevumiem Eiropas Savienības strukturālo un investīciju fondu mērķa „Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai”” (turpmāk – MK rīkojums Nr.561) 2.3.2. apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi atbalstīšanai Ministru kabinetā Latvijas – Lietuvas – Baltkrievijas pārrobežu sadarbības programmas 2014.-2020.gadam Eiropas Kaimiņattiecību instrumenta ietvaros projektu (turpmāk – Programma) turpmākai virzībai apstiprināšanai Eiropas Komisijā (turpmāk – EK). Programma tiks īstenota Eiropas Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda (turpmāk – ERAF) līdzekļiem.

Saskaņā ar ETS mērķi ERAF atbalsta šādus elementus: pārrobežu sadarbību starp blakus esošiem reģioniem, lai veicinātu integrētu reģionālo attīstību starp kaimiņu sauszemes un jūras pierobežas reģioniem divās vai vairākās dalībvalstīs vai starp kaimiņu pierobežas reģioniem vismaz vienā dalībvalstī un vienā trešā valstī, kuri atrodas pie Savienības ārējām robežām un uz kuriem neattiecas programmas saistībā ar Savienības ārējiem finanšu instrumentiem.

**Programma ir izstrādāta atbilstoši:**

* Eiropas Kaimiņattiecību instrumenta 2014.-2020.gadam programmēšanas dokumentam;
* Eiropas Parlamenta un Padomes 2013.gada 17.decembra Regulai (ES) Nr.1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība” (turpmāk – Regula (ES) Nr.1299/2013);
* Eiropas Parlamenta un Padomes 2014.gada 11.marta Regulai (ES) Nr.232/2014, ar ko izveido Eiropas kaimiņattiecību instrumentu;
* EK 2014.gada 18.augusta īstenošanas Regulai (ES) Nr.897/2014, ar ko paredz īpašus noteikumus to pārrobežu sadarbības programmu īstenošanai, kuras finansē saskaņā ar Eiropas Parlamenta un Padomes Regulu (ES) Nr.232/2014, ar ko izveido Eiropas kaimiņattiecību instrumentu;
* ES Stratēģijai „Eiropa 2020” gudrai, ilgtspējīgai un integrējošai izaugsmei;
* ES Stratēģijai Baltijas jūras reģionam;
* nacionālajiem plānošanas dokumentiem.

Saskaņā ar Ministru kabineta 2013.gada 22.novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa „Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi (turpmāk – NAI) ETS mērķa programmu politikas izstrādei un koordinēšanai.

2012.gadā tika uzsākts Programmas sagatavošanas process, šim uzdevumam izveidojot Apvienoto Programmēšanas komiteju (turpmāk – APK), kuras sastāvā tika nominēti par ETS programmu sagatavošanu nacionālo atbildīgo iestāžu un Programmas attiecināmās teritorijas reģionu pārstāvji no Latvijas, Lietuvas un Baltkrievijas.

Latvijā, lai nodrošinātu Eiropas Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Finanšu ministrijas, Ārlietu ministrijas, Ekonomikas ministrijas, Iekšlietu ministrijas, Kultūras ministrijas, Izglītības un zinātnes ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības ”Latvijas Pašvaldību savienība” un biedrības „Latvijas Lielo Pilsētu asociācija” pārstāvji.

Programmas projektam tika veikts stratēģiskais ietekmes uz vidi novērtējums. Sākotnējo (ex-ante) novērtējumu veiks EK.

2015.gada aprīlī APK apstiprināja Programmas projektu, kas kopā ar stratēģiskā ietekmes uz vidi novērtējuma ietvaros izstrādāto Vides pārskata projektu tika nodots publiskajai apspriešanai. Latvijā Programmas projekta un Vides pārskata projekta publiskā apspriešana norisinājās laikā no 2015.gada 24.aprīļa līdz 2015.gada 3.jūnijam, savukārt sabiedriskās apspriedes sanāksme tika organizēta 2015.gada 12.maijā Rēzeknē.

**2.Piedāvātais risinājums**

Programma ir turpinājums pārrobežu sadarbībai, kura aizsākās ar Latvijas – Lietuvas – Baltkrievijas pārrobežu sadarbības programmu 2007. - 2013. gadam Eiropas Kaimiņattiecību un partnerības instrumenta ietvaros.

Programmas teritorija

Programmas teritorija ietver sevī šādus NUTS III līmeņa reģionus:

Latvija: Latgale kā pamatteritorija, Zemgale kā piekļaujošā teritorija;

Lietuvā: Utenas apriņķis un Viļņas apriņķis, Alītas apriņķis kā pamatteritorija, Panevēžas apriņķis un Kauņas apriņķis kā piekļaujošā teritorija

Baltkrievija: Grodņas apgabals un Vitebskas apgabals kā pamatteritorija, Minskas apgabals, Mogiļevas apgabals un Minska kā piekļaujošā teritorija.

Programmas mērķis ir stiprināt attiecības, paaugstināt kapacitāti un dalīties pieredzē starp cilvēkiem un organizācijām no Latvijas, Lietuvas un Baltkrievijas, īstenojot kopīgus projektus ar mērķi paaugstināt vispārējo dzīves kvalitāti pierobežas reģionos.

Programmas partnervalstis vienojušās piemērot koncentrācijas principu, atbalstot ierobežotu skaitu **tematisko mērķu (TM)** atbilstoši EK 2014.gada 8.oktobra īstenošanas lēmumam C(2014)7172 par programmēšanas dokumenta par Eiropas Savienības atbalstu Eiropas Kaimiņattiecību instrumenta pārrobežu sadarbībai laika posmā no 2014. līdz 2020.gadam apstiprināšanu**.** Izvēle balstās uz reģiona iezīmēm, nepieciešamībām un izaicinājumiem, kurus varētu atrisināt starpvalstu sadarbības rezultātā. EKI tematiskie mērķi pārnesti Programmas **tematiskajos mērķos:**

* **TM 1 Sociālās iekļaušanas veicināšana un cīņa pret nabadzību (atbilst EKI TM 4):**
* Pieejas sabiedriskajiem pakalpojumiem uzlabošana mazaizsargātajām sociālajām grupām;
* Nodarbinātības stimulēšana, veicinot uzņēmējdarbību un inovācijas;
* **TM2 Atbalsts labai vietējai un reģionālajai pārvaldei (atbilst EKI TM 5):**
* Vietējo un reģionālo institūciju kapacitātes paaugstināšana kopīgu problēmu risināšanai;
* Sabiedrības stiprināšana;
* **TM3 Vietējās kultūras veicināšana un vēsturiskā mantojuma saglabāšana (atbilst EKI TM 3)**
* Kultūras un vēstures mantojuma un tradicionālo prasmju veicināšana un saglabāšana;
* **TM4 Robežas pārvaldības un drošības, mobilitātes un migrācijas pārvaldības veicināšana (atbilst EKI TM10):**
* Robežšķērsošanas efektivitātes palielināšana.

Kā arī 5.Tehniskā palīdzība - atbalsts efektīvai Programmas ieviešanai.

Papildus Programmā ir noteikti arī 2 horizontālie principi - visas Programmas prioritātes būs vērstas uz ilgtspējīgu attīstību un vienlīdzīgām iespējām. Tie skars plašu klāstu problēmu saistībā ar ekonomikas, vides un sociālo ilgtspēju. Turklāt, kā aprakstīts iepriekš, Programmā izmantota starpnozaru pieeja vides ilgtspējai, panākot, ka aktivitātes atbilst attiecīgās nozares politiskajam regulējumam; savukārt vides ilgtspēja veicinās Programmas efektivitāti un ilgtspēju. Savukārt vienlīdzīgu iespēju princips nozīmē, ka ir svarīgi, lai visām sabiedrības grupām būtu vienlīdzīga piekļuve Programmas iespējām un priekšrocībām.

Programmas vadība

Dalībvalstis vienojās jaunās Programmas Vadošās iestādes (VI) un Revīzijas iestādes funkcijas deleģēt Lietuvas Republikas Iekšlietu ministrijai.

Programmas finansējums

Programmu līdzfinansē ERAF un Eiropas Kaimiņattiecību instruments (turpmāk – EKI).

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmas kopējais budžets ir 81 400 000 *euro*, no kuriem 74 000 000 *euro* ir Kopienas finansējums (ERAF un EKI). No Programmas Kopienas finansējuma 10% ir jāparedz Programmas administrēšanai. Turklāt abas ES dalībvalstis papildus līdzfinansē tehnisko palīdzību. 73 260 000 *euro* no kopējā Programmas budžeta tiks piešķirti 1. – 4.prioritātei, savukārt 8 140 000 *euro* – 5.prioritātei (tehniskā palīdzība).

Programmas līdzfinansējuma likme projektu partneriem ir 90% apmērā no projekta kopējiem attiecināmajiem izdevumiem.

Dalībvalstīm ir jānodrošina nacionālais līdzfinansējums Programmas Tehniskās palīdzības budžetam laikā no 2016.-2022.gadam. Latvijai nacionālā līdzfinansējuma kopējās iemaksas Programmas Tehniskās palīdzības budžetā jānodrošina 133 348 *euro* apmērā.

08.06.2015.

1 040

Vita Prokopoviča

Attīstības instrumentu departamenta

Teritoriālās sadarbības nodaļas vecākā eksperte

67026471, [vita.prokopovica@varam.gov.lv](mailto:vita.prokopovica@varam.gov.lv)